訪孤山林和靖梅塢陳迹
作者：釋寶曇
朝代：宋

paragraphs: 西湖湖水清可𣂏，孤山山人瘦有餘。
梅花五更清夜夢，周易一卷前身書。
經年竹戶與僧語，僧房繞湖三百區。
客來放鶴未忍去，更爲脩竹聊須臾。
衡山道士古鬚髮，苦語不似公膚腴。
芙蓉爲裳月爲佩，荷芰結屋游龍車。
朝馳八紘莫四極，上挈太古中唐虞。
子房自是赤松後，淵明初無彭澤趨。
平生自謂公不死，意不一見成空虛。
買舟今夕定不寐，直恐長嘯來清都。